## Pravilnik o uvjetima priznavanja međustrukovnih organizacija u sektoru ribarstva i akvakulture

### NN 114/2012 (17.10.2012.), Pravilnik o uvjetima priznavanja međustrukovnih organizacija u sektoru ribarstva i akvakulture

MINISTARSTVO POLJOPRIVREDE

2488

Na temelju članka 23. stavka 7. Zakona o strukturnoj potpori i uređenju tržišta u ribarstvu (»Narodne novine« broj 153/09, 127/10 i 50/12) ministar poljoprivrede donosi

PRAVILNIK

O UVJETIMA PRIZNAVANJA MEĐUSTRUKOVNIH ORGANIZACIJA U SEKTORU RIBARSTVA I AKVAKULTURE

I. OPĆE ODREDBE

Članak 1.

Ovim Pravilnikom propisuju se detaljna pravila o uvjetima za dodjeljivanje i povlačenje priznavanja međustrukovnih organizacija proizvođača u sektoru ribarstva i akvakulture.

Članak 2.

Ovaj Pravilnik sadrži odredbe koje su u skladu sa sljedećim aktima Europske unije:

– Uredba Komisije (EZ) br. 1813/2001 od 14. rujna 2001. o utvrđivanju detaljnih pravila za primjenu Uredbe Vijeća (EZ) br. 104/2000 u pogledu uvjeta za dodjeljivanje i povlačenje priznavanja međustrukovnih organizacija (SL L 246, 15.09. 2001.);

– Uredba Vijeća (EZ) br. 104/2000 od 17. prosinca 1999. o zajedničkoj organizaciji tržišta proizvodima ribarstva i akvakulture (SL L 17, 21. 1. 2000.).

II. UVJETI ZA PRIZNAVANJE MEĐUSTRUKOVNE ORGANIZACIJE

Članak 3.

(1) Međustrukovna organizacija mora zadovoljiti uvjete propisane člankom 26. Zakona o strukturnoj potpori i uređenju tržišta u ribarstvu (»Narodne novine« broj 153/09, 127/10 i 50/12) (u daljnjem tekstu: Zakon).

(2) Međustrukovna organizacija u smislu članka 26. stavka 1. točke 3. smatra se reprezentativnom ako predstavlja barem jednu trećinu količina koje su proizveli, preradili ili prodali članovi svih sektora koje ta organizacija predstavlja na određenom području.

(3) Iznimno od stavka 2. ovoga članka, ako je međustrukovna organizacija aktivna na nekoliko područja, mora predstavljati barem 20% proizvedenih, prerađenih ili prodanih količina na svakom području.

Članak 4.

(1) Zahtjev za priznavanje međustrukovne organizacije (u daljnjem tekstu: Zahtjev) se podnosi Ministarstvu nadležnom za poslove ribarstva (u daljnjem tekstu: Ministarstvo).

(2) Zahtjev mora sadržavati:

(a) Dokaz o udovoljavanju uvjeta o reprezentativnosti iz članka 3., stavaka 2. ili 3. ovog Pravilnika;

(b) pravila organizacija ili udruženja koje čine tu organizaciju;

(c) pravila kojima se uređuje osnivanje međustrukovne organizacije;

(d) pojedinosti koje obavljaju članovi te organizacije na jednom ili više područja, u skladu s propisima Europske unije, posebice u skladu s pravilima o tržišnom natjecanju i uvažavajući interes potrošača te ne ometajući pravilno djelovanje organiziranog tržišta, a koje se mogu odnositi na provođenje dvije ili više mjera:

– poboljšanje poznavanja i transparentnosti proizvodnje i tržišta,

– pomoć, posebice putem istraživačkog rada i ispitivanja tržišta, kako bi se bolje uskladio način stavljanja u promet proizvoda ribarstva,

– proučavanje i razvoj tehnika kojima se poboljšava djelovanje tržišta, uključujući informacijsku i komunikacijsku tehnologiju,

– pripremanje tipskih ugovora koji su u skladu s pravilima Europske unije,

– pružanje podataka i provođenje istraživanja potrebnih kako bi se proizvodnja preusmjerila prema proizvodima koji više odgovaraju zahtjevima tržišta te ukusu i očekivanjima potrošača, posebice u pogledu kakvoće proizvoda i metoda iskorištavanja koje pridonose održivosti bogatstava,

– razvoj metoda i instrumenata te organiziranje programa osposobljavanja u svrhu poboljšanja kakvoće proizvoda,

– iskorištavanje potencijala i zaštita oznaka izvornosti, oznaka kakvoće i oznaka zemljopisnog podrijetla,

– utvrđivanje pravila o ribolovu i o prodaji proizvoda ribarstva koja su stroža od pravila Unije ili od nacionalnih pravila,

– bolje iskorištavanje potencijala proizvoda ribarstva,

– promidžba proizvoda ribarstva.

(e) geografsko područje u kojem djeluje međustrukovna organizacija.

(3) Međustrukovna organizacija također je dužna dostaviti Ministarstvu sve ostale dokumente i osnovne informacije potrebne za prikazivanje njezinih aktivnosti.

III. PRIZNAVANJE MEĐUSTRUKOVNE ORGANIZACIJE

Članak 5.

(1) Prije priznavanja, Ministarstvo obavještava Europsku komisiju (u daljnjem tekstu: Komisija) o međustrukovnim organizacijama koje su podnijele zahtjev za priznavanje, te Komisiji dostavlja svu dokumentaciju kojom dokazuje zadovoljavanje uvjeta propisanih člancima 3. i 4. ovog Pravilnika kao i ostale podatke potrebne za ocjenu.

(2) Komisija može ne odobriti priznavanje međustrukovne organizacije u roku od dva mjeseca od primitka obavijesti.

(3) U slučaju zadovoljavanja uvjeta propisanih ovim Pravilnikom i odobrenja Komisije, Ministarstvo će donijeti rješenje o priznavanju međustrukovne organizacije.

(4) Ministarstvo će donijeti rješenje o priznavanju međustrukovne organizacije u roku od tri mjeseca od zaprimanja Zahtjeva i sve prateće dokumentacije.

(5) Priznavanje međustrukovne organizacije predstavlja dopuštenje za provođenje mjera iz članka 4. stavka 2. točke (d) ovog Pravilnika u skladu s uvjetima utvrđenim ovim Pravilnikom.

IV. KONTROLA

Članak 6.

(1) Ministarstvo će sukladno rješenju o priznavanju, najmanje jednom godišnje, a posebno radi podnošenja godišnjeg izvješća o aktivnostima, provoditi kontrolu međustrukovnih organizacija kako bi se utvrdilo zadovoljavanje uvjeta propisanih ovim Pravilnikom.

(2) Izvješće kontrole iz stavka 1. ovog članka, Ministarstvo će dostaviti Komisiji najkasnije dva mjeseca nakon provedene kontrole.

(3) Komisija može provesti kontrolu kako bi provjerila ispunjavaju li se odredbe članka 26. Zakona i stavka 1. ovog članka.

V. ODBIJANJE I POVLAČENJE PRIZNAVANJA

Članak 7.

(1) Ministarstvo može rješenjem uz obrazloženje odbiti ili povući priznavanje međustrukovne organizacije u sljedećim slučajevima:

a) ako međustrukovna organizacija ne ispunjava obveze i uvjete propisane ovim Pravilnikom;

b) ako se međustrukovna organizacija ne pridržava propisanih pravila i time ometa djelovanje organizacije tržišta, bez obzira na kažnjivost temeljem postojećih zakonskih propisa.

(2) Ukoliko se planira povlačenje priznanja, Ministarstvo će obavijestiti međustrukovnu organizaciju o svojoj namjeri uz obrazloženje rješenja, te zatražiti od dotične organizacije da dostavi svoje očitovanje u predviđenome roku.

(3) Ministarstvo će donijeti odluku o odbijanju ili povlačenju priznavanja u roku od tri mjeseca od utvrđivanja slučajeva iz stavka 1. ovoga članka.

VI. ZAVRŠNE ODREDBE

Članak 8.

Ministarstvo obavještava Komisiju o svim odlukama o priznavanju, povlačenju ili odbijanju priznavanja međustrukovnih organizacijama i razlozima odbijanja ili povlačenja priznavanja međustrukovnih organizacija u roku dva mjeseca od donošenja tih odluka.

Članak 9.

Komisija će u Službenom listu objaviti:

1. popis priznatih međustrukovnih organizacija navodeći područje ili područja njihovog djelovanja te djelatnosti koje one obavljaju,

2. popis međustrukovnih organizacija kojima je povučeno priznavanje.

Članak 10.

Ovaj Pravilnik stupa na snagu danom pristupanja Republike Hrvatske Europskoj uniji.

Klasa: 011-02/12-01/155

Urbroj: 525-13/0823-12-1

Zagreb, 9. listopada 2012.

Ministar

Tihomir Jakovina, v. r.

Pravilnik, NN 114/2012-2488